钦定古今图书集成/明伦汇编/氏族典/第173卷 > 《廖用贤尚友录》 > 钱亮
## 钦定古今图书集成/明伦汇编/氏族典/第173卷 > 《廖用贤尚友录》 > 钱亮

按《十国春秋》，吴钱亮，江淮布衣也，人皆称为钱处士。
天祐中寓居昇州，宿杨姓家，中夜忽起曰：“地下兵马
相哄，云接令公聒我不得眠。”人莫之测。明日，徐温至
金陵，时无有豫知者。又语人曰：“金陵王气复兴，当有
申生子应运于此。”及徐知诰为昇州刺史，亮谒之，退
谓左右曰：“建业之地复兴帝都，即郡侯是也。”后温徙
知诰于润，因广修廨署，阔布城隍，期己当之。亮曰：“此
故修道主也。”至南唐禅代，先主实生于戊申，与亮言
合封亮为霸国先生。时有图亮之貌者，亮见曰：“吾反
不若此，常对圣人。”未几，一僧取图置志公塔中。已而
南唐先主复取入宫，陈于内寝，其言遂验。亮又善为
谶语，说将来事，末年言李氏之祚曰：“髣髴之间倍”，盖
杨氏有淮南四十六年，而李氏三十九年，髣髴不远
也。或谓杨氏自改元至易姓止二十年，故云倍之耳。